เงินทุนไทยไหลออกพรวด11เดือนไปแล้ว5.5แสนล.
ธปท.สรุปตัวเลขเงินไทยไปลงทุนซื้อกิจการในต่างประเทศ ลงทุนในหลักทรัพย์ ตราสารหนี้ 11 เดือนของปีที่ผ่านมาทะลุ 5.5 แสนล้านบาท เพิ่มจากปี 2554 ถึง 116% และปีนี้ ธปท.เห็นแนวโน้มการไหลออกของเงินลงทุนต่อเนื่อง ขณะที่เงินลงทุนโดยตรงจากต่างประเทศเข้าไทย 11 เดือนของปีที่ผ่านมา 2.5 แสนล้านบาท
4 ม.ค. 2556

ธปท.สรุปตัวเลขเงินไทยไปลงทุนซื้อกิจการในต่างประเทศ ลงทุนในหลักทรัพย์ ตราสารหนี้ 11 เดือนของปีที่ผ่านมาทะลุ 5.5 แสนล้านบาท เพิ่มจากปี 2554 ถึง 116% และปีนี้ ธปท.เห็นแนวโน้มการไหลออกของเงินลงทุนต่อเนื่อง ขณะที่เงินลงทุนโดยตรงจากต่างประเทศเข้าไทย 11 เดือนของปีที่ผ่านมา 2.5 แสนล้านบาท 
ธนาคารแห่งประเทศไทย (ธปท.) ได้รายงานสถานการณ์การนำเงินไปลงทุนในต่างประเทศในปี 2555 ว่า ในช่วง 11 เดือนแรก (ม.ค.-พ.ย. 2555) มีเงินลงทุนของคนไทยไปลงทุนในการลงทุนโดยตรง ซื้อกิจการ ย้ายฐานการผลิตและลงทุนในหลักทรัพย์ ทั้งกองทุนหุ้นและตราสารหนี้รวมกันสูงถึง 18,363 ล้านเหรียญสหรัฐ หรือ 550,890 ล้านบาท (30 บาทต่อเหรียญสหรัฐ) สูงกว่ายอดการออกไปลงทุนของธุรกิจไทยในปี 2554 ที่ผ่านมา ซึ่งมีเม็ดเงินออกไปลงทุน 8,467 ล้านบาท หรือ 254,010 ล้านบาท โดยเพิ่มขึ้น 296,880 ล้านบาท หรือเพิ่มขึ้น 116% 
ทั้งนี้ เป็นการลงทุนโดยตรงในต่างประเทศของธุรกิจไทย 10,576 ล้านเหรียญสหรัฐ หรือ 317,280 ล้านบาท ขณะที่การลงทุนในหลักทรัพย์ของไทยทั้งหุ้นและตราสารหนี้ในประเทศ 11 เดือนของปีที่ผ่านมา เป็นเม็ดเงินทั้งสิ้น 7,787 ล้านเหรียญสหรัฐ หรือ 233,610 ล้านบาท 
จากทิศทางของเศรษฐกิจสหรัฐและยุโรปที่ยังไม่สามารถแก้ไขปัญหาวิกฤตเศรษฐกิจได้อย่างเบ็ดเสร็จ และยังคงอยู่ในทิศทางที่ฟื้นตัวช้าๆ หรือชะลอตัวต่อเนื่องในปีนี้ ขณะที่นักธุรกิจไทยเตรียมพร้อมการเข้าสู่ประชาคมเศรษฐกิจอาเซียน (เออีซี) ในปี 2558 เพิ่มขึ้น และการย้ายฐานการผลิตออกไปต่างประเทศในบางส่วน เพื่อลดต้นทุนจากค่าแรงขั้นต่ำในประเทศที่เพิ่มขึ้นเป็น 300 บาทต่อวัน ธปท.คาดว่าในปี 2556 ทิศทางการออกไปลงทุนในต่างประเทศของภาคธุรกิจไทยจะยังคงเกิดขึ้นต่อเนื่อง 
นอกจากนี้ ฝ่ายตลาดการเงิน ธปท.ได้มีการสำรวจความคิดเห็นของบริษัทขนาดใหญ่ของไทย ซึ่งพบว่าบริษัทส่วนใหญ่ยังมีความสนใจออกไปลงทุนในต่างประเทศ ขณะที่การผ่อนคลายกฎเกณฑ์การนำเงินออกไปลงทุนในต่างประเทศ ซึ่งจะออกในช่วงต้นปี 2556 นี้ โดยเฉพาะการผ่อนคลายการนำเงินออกไปลงทุนในต่างประเทศของบุคคล ทั้งการลงทุนโดยตรงในกิจการ ซื้อกิจการ ขยายฐานการผลิต รวมทั้งการลงทุนในหุ้นและตราสารหนี้ในต่างประเทศได้ โดยไม่จำกัดจำนวนเงินจะช่วยให้ยอดการนำเงินออกไปลงทุนในต่างประเทศในปีนี้เกิดขึ้นได้มากขึ้นด้วย
สำหรับการลงทุนโดยตรงจากต่างประเทศเข้ามาลงทุนในกิจการของประเทศไทยโดยตรง 11 เดือนแรกของปี 2555 อยู่ในระดับที่ไม่สูงมากนัก แต่ยังเห็นเงินไหลเข้ามาลงทุนอย่างต่อเนื่อง โดยมีเม็ดเงินต่างประเทศไหลเข้ามาลงทุนทั้งสิ้น 8,473 ล้านเหรียญสหรัฐ หรือประมาณ 254,190 ล้านบาท